Hoe het jy die status van Towerin bereik? | Tannie Frannie
28 Sondag Jun 2020
Hester van Dis Ekke skryf:
"Kameel het gister gevra dat ek 'n InLinkz-skakel moet opstel en Towerin-bloggers moet vra om te beskryf hoe hulle oorspronklik met die ander Towerinne kennis gemaak het, hoe hulle betrokke geraak het by hierdie groep en wat hierdie groep vir hulle beteken. En hier is die skakel waar almal se bydraes aangeheg moet word: https://fresh.inlinkz.com/p/a0c98db4df894be6921458c62165d987"
Iemand het my op LitNet se adreslys gesit en daar het ek die blogs begin lees; toe in 2011 self daar begin blog (sjoe, dis 'n lang tyd!). Op 'n stadium het 'n klompie bloggers besluit om oor te skakel na WordPress, iets waaroor ek nog nooit spyt was nie.
Die uwe is nie goed met spertye nie – trouens, ek is hopeloos verby. Ek hou van uitstel, maar haat die gevolglike paniek van op die laaste nippertjie iets te probeer lewer. Dit lyk ook nie asof ek ooit hierdie swakheid te bowe gaan kom nie – nie eens hier in Blogland nie. My destydse verskoning om nié by die avonture rondom Toweropstal betrokke te raak nie, was "ek doen nie spertye nie". Dit het my egter nie verhinder om lustig te lees en heerlik kommentaar te lewer nie! En toe skryf Perdebytjie my sommer in die storie in en word ek weens daardie manewales genoodsaak om asiel by die Towerinne in Oostenryk te vra. Daar is ek gulhartig verwelkom en by die Toweringeheime ingelyf. Watter ongelooflike voorreg!
Vir my is die wonderlikste kenmerk van die Towerinne hulle fyn begrip; 'n halwe woord lewer altyd die gewenste reaksie. Hulle noem my "Frannie", want hulle weet ek is eintlik glad nie okay met "Tannie" nie.
Dan is daar hulle ryk verbeeldings, kreatiwiteit en onnutsigheid. Toe ek iewers op die giggelgroen bus aan heimwee oor my allenigheid toegee, het VirgoC aan die werk gespring en vir my 'n virtuele maat geskep: Silver, die man wat op 'n Harley ry en weet hoe om te tango. (Hy trek nogal sterk op Sam Elliott.) Kameel het ons in 'n restourant laat flirt; WoordNoot het vir Silver 'n wonderlike vroeëre storie geskep.
Vuurvliegie dig "grasie en kalmte" aan my toe – menige dag het daardie onverdiende kompliment my al van onwaardige gedrag weerhou! Hester vang vis as sy nie mag stap nie en hou die strande van KwaZulu-Natal helder in my gedagtes. Scrapy lewer kommentaar en dis asof ons saam sit en tee drink uit fynporseleinbekertjies. Christa vertel van koue en hitte in die noordelike halfrond en haar ervarings verryk my eie. Una is altyd daar, eerlik en vol begrip, soos 'n beskermengel op die blogs. Bondeltjies bak jêmtertjies en verstom my met haar medemenslikheid. Toortsie woel en werskaf en weet hoe om tiramisu, witblits en 'n onskuldige voetjie voor te sit. Seegogga teken die sjarmantste prentjies – hoe beny ek haar daardie ongelooflike talent! Wanneer Positief kom inloer, voel ek altyd bly, want sy is baie besig en dis spesiaal dat sy vir ons tydjies afknyp. Sonell vertel van haar gesin en herinner my aan daardie verre, vae tyd toe 'n dag se ure te min was en die uitdagings te veel. Ons tjeer so graag vir haar! Trommeltjies is stil – hopelik sal sy en ek weer kans kry om suksesvol aan boeresport of waterpolo deel te neem.
In hierdie eienaardige tyd, waar ons almal maar half ontredderd voel, is Rebusfontein, sy inwoners en aanhangers (soos Tina en Baron Room) vir my 'n toevlug en 'n vreugde.
23 thoughts on "Hoe het jy die status van Towerin bereik?"
Junie 29, 2020 om 12:34 vm
Heita, lekker man. Bly jy het in ons midde geland toentertyd. Ek het op aanbeveling van suster Tina probeer om my voete te vind op LitNet maar skoon uit die prentjie gegly. Kon net nie my voete vind. Toe begin ek sommer op my eie op WordPress en is steeds nie spyt dat ek deurgedruk het nie. OP die einde het Tina ook soos jy WordPress toe geskuif. Te lekker. Hierdie Towerinne stories prikkel n mens se brein baie lekker.
Junie 29, 2020 om 1:28 vm
Tina en ek het in dieselfde tyd WordPress toe geskuif. Mens raak so lief vir die bloggers en mis hulle erg as hulle om die een of ander rede nie meer blog nie. Ek is so dankbaar dat jy en Tina albei volhou!
Junie 29, 2020 om 3:22 vm
So loop die lewe sy draaie! Eks self ook bly dat jy steeds deurdruk en telkens wel byhou met skryf. Dit doen tog iets spesiaals aan n mens.
Junie 29, 2020 om 4:26 vm
Dankie tog vir WordPress, Frannie, want nou kan ons jou gaan haal net wanneer jy wil kom. Geen vliegtuig benodig. In ons harte is jy altyd net ń penpunt ver.
Junie 29, 2020 om 4:43 vm
💝📚✏ Ek is dankbaar dat ons almal mekaar in blogland kom vind het en op unieke wyse aan mekaar gesnoer het.
Junie 29, 2020 om 5:37 vm
Ons is so lief vir jou, ons statige, verfynde dame. ❤️
Junie 29, 2020 om 7:25 vm
Frannie, dis wat vir my so wonderlik is van 'n Towerin soos jy – jy kan daar in verre Amerika by jou kinders kuier en terselfdertyd in Rebusfontein in 'n draadkamp sit en gedigte lees. No sweat.
Junie 29, 2020 om 1:00 nm
Wat bedoel jy, "no sweat" – gedigte lees is harde werk! Ek kan seker nou maar ophou, aangesien ons aan Kamp Goldilocks ontsnap het?
Junie 29, 2020 om 1:07 nm
Ja, ons hover mos nou bo die aarde in 'n tent (het jy Una se laaste Coronamouna bydrae gelees?)
Junie 29, 2020 om 1:48 nm
Ja, ek is hoog in my skik met ons swewende tent. Jy het my lekker laat lag met jou prentjie van almal wat op die grondseiltjie sou bly sit het as die tentmure nie vasgeheg was nie.
Junie 29, 2020 om 2:21 nm
Ek was effens benoud daaroor, maar dit lyk my die grondseiltjie is ook 'n towertapyt.
Ek het jou skakel op InLinkz gesit 😉
Junie 29, 2020 om 12:08 nm
Awww, Hester, jy's wonderlikkkk! Baie dankie!
Junie 29, 2020 om 9:48 vm
Kannie die Towerinne sonder jou indink nie. Jy het jou eie spesiale plekkie in ons harte. Ag dit was soooo lekker om jou en Silver in daardie restourant te sien…. my hart!!! Ek lief jou fyn sin vir humor baie. Mooi dag vir jou daar in die verte.
Junie 29, 2020 om 1:46 nm
Dankie, liewe Kameel. Jou verbeelding is kosbaar.
Junie 29, 2020 om 12:04 nm
Alhoewel Baron Room glo dat hy ver-inning is met die Towerinne was hy nog nie by Rebusfontiein nie. Hy het nie die skills wat jy het en om verskeie kontinente gelyktydig te wees nie en soos dit vir my klink is Rebusfontein op 'n ander kontinent… Maar ek verstaan wat jy bedoel
Junie 29, 2020 om 12:06 nm
Moet lees ver-innig
Junie 29, 2020 om 1:02 nm
Abrie, die dag wat jy op Rebusfontein kom kuier, gaan 'n heuglike rooi-tapyt-dag wees!
Junie 29, 2020 om 2:33 nm
Tannie Frannie, ek bak spesiminjaal vir jou tertjies as jy terug is…
Junie 29, 2020 om 2:35 nm
Hoera! Hoe lus kry ek nou vir daardie tertjies…
Junie 30, 2020 om 8:46 vm
Ag Frannie, dit het nou sommer lekker gelees. Dankie.
Junie 30, 2020 om 3:40 nm
Frannie, ek is so bly ons paaie het op hierdie interessante manier gekruis. Ek weet nou nog nie hoekom ek jou in die storie ingeskryf het nie, maar ek vermoed dit was omdat jy sulke pittige kommentaar gelewer het. Dus het jy eintlik jouself ingeskryf.
Toe ek jou in die werklike lewe ontmoet, was dit so 'n voorreg en jy was netsoos ek my voorgestel het hoe jy is… 'n pragtige waardige vrou.
Die lekkerste van die stories is dat jy altyd vreeslike goed aangevang het, wat heel waarskynlik en hopelik heeltemal teen jou aard in is. Dan sien ek soos Kameel… prentjies!